Ehdotus: NEUVOSTON PÄÄTÖS vuosia 2002-2005 koskevan yleissopimuksen tekemisestä Euroopan yhteisön ja Yhdistyneiden Kansakuntien palestiinalaispakolaisten avustus- ja työelimen (UNRWA) välillä pakolaisille Lähi-idän maissa annettavasta avusta

(komission esittämä)

PERUSTELUT

1. JOHDANTO

Komissio on ollut yhteydessä UNRWA:han neuvotellakseen neuvoston 18. maaliskuuta 2002 hyväksymien neuvotteluohjeiden perusteella yhdennentoista EY-UNRWA-yleissopimuksen yhteisön UNRWA:lle vuosina 2002-2005 myöntämästä rahoitusosuudesta.

1.1. POLIITTINEN TAUSTA

Pakolaiskysymys on Lähi-idän konfliktin ydinkysymyksiä. Oslon rauhansopimusten mukaisesti sopimuspuolten olisi pitänyt neuvotella lopullista asemaa koskevat kysymykset 4. toukokuuta 1999 mennessä. Kyseisiä pakolaiskysymystä koskevia neuvotteluja ei kuitenkaan ole tähän mennessä käyty. Camp Davidin neuvottelujen aikana kesällä 2000 pakolaiskysymys ja erityisesti pakolaisten paluuoikeus oli kiistanalainen aihe. Neuvottelut pakolaiskysymyksestä jatkuivat Tabassa tammikuussa 2001.

Yhteisön jatkuva tuki Yhdistyneiden Kansakuntien palestiinalaispakolaisten avustus- ja työelimelle (UNRWA) on tärkeä osa yhteisön aktiivista strategiaa jännityksen vähentämiseksi ja jonkinlaisen vakauden aikaansaamiseksi Lähi-idässä, mikä mahdollistaisi osapuolten jatkaa rauhanpyrkimyksiään. Yhteisö osallistuu myös perussosiaalipalvelujen saamisen helpottamiseen, köyhyyden vähentämiseen ja pakolaisten elinolosuhteiden parantamiseen.

1.2. TAUSTATIETOJA UNRWA:STA

Yhdistyneiden Kansakuntien Lähi-idässä olevien palestiinalaispakolaisten avustus- ja työelin UNRWA perustettiin YK:n yleiskokouksen 8. joulukuuta 1949 antamalla päätöslauselmalla 302 (IV) erilliseksi yksiköksi Yhdistyneiden Kansakuntien järjestelmään. UNRWA:n toimeksiantoa on toistuvasti uudistettu, viimeksi YK:n yleiskokouksen 14. helmikuuta 2002 antamalla päätöslauselmalla 56/52 (toimeksianto uudistettiin vuoteen 2005).

UNRWA:n tavoitteena on edistää pakolaisten hyvinvointia ja vahvistaa pakolaisyhteisön omavaraisuutta. Sen toiminnan avainteemoja ovat sen ohjelmien pitkän aikavälin elinvoimaisuus ja kestävyys. UNRWA:n yleisstrategia on peruskoulutuksen, terveydenhuollon sekä hätäapu- ja sosiaalipalvelujen järjestämisen jatkaminen.

UNRWA on jatkuvasti sopeuttanut rooliaan ja palvelujaan pakolaisten tarpeiden ja sen jatkuvasti muuttuvan toimintaympäristön mukaisesti. Lähi-idän nykyinen tilanne on antanut aihetta muutamille UNRWA:n työn skenaarioille. Jos levottomuudet jatkuvat, turvallisuuskysymykset, pakolaisten huononevat taloudelliset olosuhteet ja tavaroiden, palvelujen ja henkilöiden liikkuvuuden rajoitukset vaikuttavat UNRWA:n työskentelyyn. Jos rauhanneuvottelut käynnistetään uudelleen ja jos ne johtavat sopimuksen syntymiseen, järjestöä voidaan pyytää omaksumaan uusia tehtäviä tai luopumaan joistakin tai kaikista toiminnoistaan.

Viimeksi kuluneina vuosina huolestuneisuus on kasvanut pakolaisyhteisössä ja alueella yleensä UNRWA:n palvelujen vähenemisen vuoksi (200 Yhdysvaltojen dollaria henkeä kohti 1970-luvulla verrattuna 70 Yhdysvaltojen dollariin 1990-luvulla). Jatkuva rahoituksen puute ja siitä johtuvat supistustoimenpiteet ja kulujen leikkaukset ovat estäneet ohjelmien laajenemisen pakolaisväestön kasvun tahtiin, edellyttäneet käynnissä olevien ohjelmatoimintojen supistamista ja estäneet tiettyjen yleensä UNRWA:n yleiseen työohjelmaan kuuluvien toimien toteuttamisen. Vakavinta on, että nämä toimenpiteet ovat johtaneet luokkakoon kasvuun UNRWA:n kouluissa, nostaneet terveydenhuoltopalvelujen potilasmäärää suhteessa henkilöstöön ja lisänneet köyhimpien pakolaisten kanssa toimivien sosiaalityöntekijöiden asiakasmäärää.

UNRWA:n kyky antaa palveluja riippuu täysin vuotuisten käytettävissä olevien vapaaehtoisten rahoitusosuuksien riittävyydestä. Sen vuoksi yleissopimuksella pyritään auttamaan UNRWA:ta varmistamaan rahoituspohjansa niin, että se voi toimia kestävällä ja kustannustehokkaalla pohjalla turvautumatta leikkaus- tai muihin tapauskohtaisiin supistustoimiin ja säilyttää pakolaisille annettavien palvelujen laadun ja tason. Vakauden säilyttämiseksi alueella palvelujen nykyisen vähimmäistason ei pidä antaa entisestään huonontua.

2. 11. YLEISSOPIMUKSEN YLEINEN SOVELTAMISALA

Vuodesta 1972 lähtien EY ja UNRWA ovat allekirjoittaneet kymmenen yleissopimusta [1] EY:n rahoitusosuudesta järjestön yleiseen ja elintarvikeapua koskevaan talousarvioon. Jokaisessa yleissopimuksessa on:

[1] ETY-UNRWA-yleissopimus 1972-1974, EYVL L 304, 31.12.1972, s. 24 ETY-UNRWA-yleissopimus1975-1978, EYVL L 203, 28.7.1976, s. 40 ETY-UNRWA-yleissopimus1979-1980, EYVL L 108, 26.4.1980, s. 56 ETY-UNRWA-yleissopimus 1981-1983, EYVL L 392, 31.12.1981, s. 3 ETY-UNRWA-yleissopimus 1984-1986, EYVL L 188, 16.7.1984, s. 18 ETY-UNRWA-yleissopimus 1987-1989, EYVL L 136, 26.5.1987, s.43 ETY-UNRWA-yleissopimus 1990-1992, EYVL L 118, 9.5.1990, s. 36 ETY-UNRWA-yleissopimus 1993-1995, EYVL L 9, 13.1.1994, s. 16 EY-UNRWA-yleissopimus 1996-1998, EYVL L 282, 1.11.1996, s. 69 EY-UNRWA-yleissopimus 1999-2001, EYVL L 261, 7.10.1999.

- vahvistettu yhteisön rahoitusosuus toimintabudjetista (koulutus-, terveydenhuolto-, hätäapu- ja sosiaalipalveluohjelma) seuraaviksi kolmeksi vuodeksi sekä

- mahdollistettu vuotuiset neuvottelut rahoitusosuudesta elintarvikeavun talousarvioon.

UNRWA:n kaksivuotisen talousarvion mukaisesti uusi yleissopimus kattaa neljän vuoden ajanjakson, ja se pannaan täytäntöön avustussopimuksilla, joihin kuuluvat vuotuiset talousarviomäärärahat Yhdistyneiden Kansakuntien hallinnoimien ohjelmien ja hankkeiden yhteisön rahoitukseen tai yhteisrahoitukseen sovellettavista periaatteista vuonna 1999 tehdyn Yhdistyneiden Kansakuntien ja Euroopan yhteisön välisen sopimuksen perusteella.

Valmistellessaan avustussopimuksia komissio ottaa huomioon komission yksiköiden vuosina 1999 ja 2001 toteuttaman suoritusten arvioinnin, erityisesti kansainvälisten kirjanpito- ja tilintarkastusnormien osalta.

Uudessa yleissopimuksessa ehdotetut määrärahat on tarkoitettu rahoittamaan UNRWA:n yleisiä, 3,9 miljoonalle palestiinalaispakolaiselle suunnattuja ohjelmia viidellä alueella: Jordaniassa, Syyriassa, Libanonissa, Länsirannalla ja Gazan alueella. Se mahdollistaa myös vuosittaiset neuvottelut yhteisön tuesta elintarvikeapuohjelmalle.

UNRWA pyytää 55 miljoonan euron rahoitusosuutta yleiseen talousarvioonsa (yleisten ohjelmien talousarvioon) vuodelle 2002 ja viiden prosentin vuotuista lisäystä seuraaville vuosille. Tämä merkitsee vuosittain seuraavaa: 55 miljoonaa euroa vuonna 2002, 57,75 miljoonaa euroa vuonna 2003, 60 637 500 euroa vuonna 2004 ja 63 669 375 euroa vuonna 2005. EY:n rahoitusosuuden indeksointiperiaatetta on sovellettu myös aikaisempiin yleissopimuksiin. Yleisestä talousarviosta rahoitettavia yleisiä ohjelmia ovat UNRWA:n koulutusohjelma, terveydenhuolto-ohjelma sekä hätäapua ja sosiaalipalveluja koskeva ohjelma.

Tässä rahoitusehdotuksessa otetaan huomioon UNRWA:n kansainväliseltä yhteisöltä, mukaan luettuina EU:n jäsenvaltiot, saama tuki. Huomioon otettava seikka on myös meneillään olevan kriisin, palestiinalaispakolaisten väestönkasvun ja inflaation UNRWA:lle aiheuttama lisääntynyt rasite.

UNRWA:n pyytämät rahoitusosuudet perustuvat kymmenennessä yleissopimuksessa hyväksyttyihin rahoitusosuuksiin, joihin on lisätty 10 miljoonaa euroa, sekä viiden prosentin indeksikorotukseen, jolla korvataan inflaation, väestönkasvun ja Lähi-idän nykyisen kriisin UNRWA:lle aiheuttamista pitkän aikavälin uusista vaatimuksista johtuvien uusien tarpeiden ja uusien palvelujen järjestämistarpeen aiheuttamia kustannuksia. Komissio pyysi UNRWA:ta perustelemaan yhteisön rahoitusosuuksiin ehdotetut korotukset suhteessa kymmenennen yleissopimuksen mukaisesti annetuihin rahoitusosuuksiin.

3. UNRWA:n toiminta

3.1. Koulutusohjelma

UNRWA:n koulutusohjelma tarjoaa koulutuksen yli 475 000 oppilaalle (yli 30 000 oppilaan lisäys kymmenennen yleissopimuksen voimaantulosta) 639 esi-, perus- ja keskiasteen koulussa (keskiasteen kouluja vain Libanonissa). UNRWA järjestää koulutuspalveluja myös yli 6 000 harjoittelijalle kahdeksassa ammatillisessa koulutuskeskuksessa ja kolmessa kasvatustieteellisessä tiedekunnassa Jordaniassa, Syyriassa, Libanonissa, Länsirannalla ja Gazassa. Koulutusohjelma on kehitetty UNESCOn kanssa läheisesti koordinoiden. Koulutusohjelman yleisenä tavoitteena on tarjota isäntämaiden ja palestiinalaishallinnon määräämien opetusohjelmien puitteissa yleistä peruskoulutusta, opettajankoulutusta sekä ammatillista ja teknistä koulutusta palestiinalaispakolaisille heidän koulutusmahdollisuuksiensa parantamiseksi kaikilla koulutusjärjestelmän tasoilla.

Koulutusohjelmalla on edessään budjettivaikeuksia, jotka johtuvat isäntäviranomaisten asettamista uusista vaatimuksista. Tällaisia ovat esimerkiksi englannin kielen käyttöönotto neljällä ensimmäisellä luokka-asteella Jordaniassa ja erilaisiin kansallisiin opetussuunnitelmiin tehdyt muut muutokset. Koulutusohjelman on myös sopeuduttava oppilasmäärien epätavalliseen kasvuun, joka johtui muun muassa pakolaisperheiden paluusta Gazan alueelle ja Länsirannalle palestiinalaishallinnon perustamisen yhteydessä ja siitä aiheutuvaan pakolaislasten siirtymiseen UNRWA:n kouluihin pakolaisten edellisten arabimaissa olleiden asuinpaikkojen muista kuin UNRWA:n kouluista. Palestiinalaishallinto alensi vähän aikaa sitten lasten koulun ensimmäiselle luokalle pääsyn ikärajaa. Tämä lisää merkittävästi niiden oppilaiden määrää, jotka voivat päästä UNRWA:n kouluihin. Ottaen huomioon Libanonin palestiinalaispakolaisten erityisolosuhteet, UNRWA on aloittanut keskiasteen koulutuksen useilla alueilla Libanonissa.

Liian suuret oppilasmäärät vaikuttavat kouluihin kaikilla viidellä alueella. Tämä johtuu opettajien palkkaamiseen tai uusien koulujen ja luokkien rakentamiseen käytettävien varojen rajallisuudesta. Budjettivaikeudet ovat johtaneet koulutilojen kunnossapidon jäädyttämiseen. Monet koulutilat kaipaavat nyt kokonaisvaltaista kunnossapitoa tai kohennusta. UNRWA:n on korvattava joidenkin koulujen kalusto ja varusteet, joita ei enää voida käyttää sen vuoksi, että ne ovat loppuun kuluneita pääasiassa niissä kouluissa, joissa on opiskeltu kahdessa vuorossa.

3.2. Terveydenhuolto-ohjelma

UNRWA:n terveydenhuolto-ohjelma on yhteisöpainotteinen ja sen painopiste on perusterveydenhuollossa ja sairaalapalveluiden erittäin vähäisessä käytössä. Perusterveydenhuoltoon käytetään UNRWA:n 122:ta omaa toimipistettä. Sairaanhoito on järjestetty yhteiskunnan ylläpitämien ja muiden sairaaloiden kanssa tehdyin sopimuksin tai siten, että osa hoitokuluista korvataan. Pakolaisväestöstä kaksi kolmasosaa on hedelmällisessä iässä olevia naisia ja alle 15-vuotiaita lapsia, joten etusijalla ovat äitiys- ja lastenneuvolapalvelut perhesuunnittelu mukaan luettuna. Kymmenennen yleissopimuksen painopisteenä oli perusterveydenhuollon toimintojen säilyttäminen Gazan alueella ja perhesuunnitteluohjelman pitäminen käynnissä UNRWA:n koko toiminta-alueella. Terveydenhuolto-ohjelman yleinen strategia keskittyy jatkossakin perusterveydenhuollon kestävien saavutusten ylläpitämiseen, palestiinalaispakolaisille tarjottavien keskeisten terveyspalveluiden laadun parantamiseen sekä terveyspolitiikan ja palvelustandardien yhdenmukaistamiseen isäntävaltioiden ja palestiinalaishallinnon politiikan ja standardien kanssa. UNRWA pyrkii myös inhimillisten voimavarojen kohtuullisen lisäyksen tarpeen tyydyttämiseen parantaakseen alhaista henkilöstö- ja väestömäärän keskinäistä suhdetta, joka on paljon alempi kuin vastaava suhde nykyään kaikissa isäntämaissa ja palestiinalaishallinnon alueella.

UNRWA vastaa uusiin haasteisiin, jotka johtuvat väestönkehitystä ja sairastumistiheyttä koskevista merkittävistä muutoksista pakolaisten keskuudessa. Niitä ovat lisääntynyt kuolleisuus ei-tarttuviin tauteihin kuten verenpainetautiin, sokeritautiin, sydäntauteihin, syöpiin jne., mikä edellyttää näiden tautien aktiivisen valvonta-, ehkäisy- ja hallintastrategian käyttöönottoa ennen kuin joudutaan maksamaan niistä johtuvien komplikaatioiden ja vammauttavien vaikutusten hoidosta aiheutuvia korkeita kustannuksia perus- ja erikoissairaanhoidon tasolla. UNRWA järjestää myös sokeritautipotilaiden hoidon isäntämaiden lääkehoito-ohjeiden mukaiseksi.

3.3. Hätäapu- ja sosiaalipalveluohjelma

UNRWA pyrkii varmistamaan pakolaisille vähimmäisvaatimukset täyttävän ravitsemuksen ja majoituksen, ja sen hätäapu- ja sosiaalipalveluohjelmasta tuetaan köyhimpiä pakolaisperheitä, jotka eivät pysty tyydyttämään omia perustarpeitaan. Ohjelma myös helpottaa pakolaisten ja heidän yhteisöjensä pitkän aikavälin sosiaalista ja taloudellista kehitystä.

Hätäapupalveluohjelmasta toimitetaan suoraa aineellista ja rahoitusapua sellaisille pakolaisperheille, joissa ei ole terveydeltään tulonhankintakykyistä miespuolista aikuista ja joilla ei ole muita elintarvikkeiden, majoituksen ja muiden perustarpeiden tyydyttämiseen tarvittavia riittäviä rahoituskeinoja. Sosiaalipalveluohjelmasta tuetaan pakolaisyhteisön omavaraisuutta köyhyyden vähentämisjärjestelyillä sekä naisiin ja kehitykseen liittyviä yhteisöpohjaisia paikallisesti hallinnoituja instituutioita ja palveluja, vammaisten pakolaisten kuntouttamista ja yhteiskuntaan sopeuttamista sekä nuorisotoimintaa ja johtajakoulutusta.

3.4. Elintarvikeapuohjelma

UNRWA pyytää, että uudella yleissopimuksella mahdollistetaan vuotuiset neuvottelut yhteisön osallistumisesta UNRWA:n elintarvikeavun ohjelmaan tavaratoimituksin ja raha-avustuksin ja yhteisön osallistumisesta tavaratoimituksin lisäruokintaohjelmaan, joka on osa terveydenhuolto-ohjelmaa.

4. Päätelmä

Komissio on huomioinut Yhdistyneiden Kansakuntien pääsihteerin ja YK:n jäsenvaltioiden työryhmän esittämät erityisvetoomukset UNRWA:n rahoituksen jatkamiseksi ja yhteisön tuen lisäämiseksi UNRWA:lle. Komissio on huomioinut myös avunantajien, joihin EU:n jäsenvaltiot kuuluvat, kannan, jonka mukaan UNRWA:lle annettavassa rahoituksessa pitäisi ottaa huomioon nykyisen Lähi-idän kriisin sekä Palestiinan väestön ja inflaation kasvun UNRWA:lle aiheuttama lisääntynyt rasite. Yhteisön rahoitusosuus pitäisi joka tapauksessa pysyttää sellaisella vähimmäistasolla, joka vastaa pakolaisille toimitettavia kohtuutasoisia palveluja.

Jos joitain UNRWA:n tehtäviä siirretään ajanjaksolla 2002-2005 palestiinalaishallinnolle, yleissopimuksen mukaisia yhteisön rahoitusosuuksia UNRWA:lle voidaan mukauttaa tarvittaessa. Samoin mukautusten olisi oltava mahdollisia, jos UNRWA:lle esitetään uusia vaatimuksia.

Ehdotetaan, että UNRWA ilmoittaa yhteisölle ennen yleissopimuksen voimassaolon päättymistä sellaisista tekemistään tai täytäntöön panemistaan suunnitelmista, jotka koskevat joidenkin sen toimintojen mahdollisia siirtoja.

Komissio ehdottaa näin ollen, että neuvosto hyväksyy parlamenttia kuultuaan Euroopan yhteisön ja Yhdistyneiden Kansakuntien Lähi-idässä olevien palestiinalaispakolaisten avustus- ja työelimen vuosiksi 2002-2005 tehtävän yhdennentoista yleissopimuksen tekstin uudelleen neljän vuoden ajaksi.

2002/0104 (CNS)

Ehdotus: NEUVOSTON PÄÄTÖS vuosia 2002-2005 koskevan yleissopimuksen tekemisestä Euroopan yhteisön ja Yhdistyneiden Kansakuntien palestiinalaispakolaisten avustus- ja työelimen (UNRWA) välillä pakolaisille Lähi-idän maissa annettavasta avusta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 181 artiklan yhdessä 300 artiklan 3 kohdan ensimmäisen alakohdan ja 4 kohdan kanssa,

ottaa huomioon komission ehdotuksen [2],

[2] EYVL C ..., ..., s. ...

ottaa huomioon Euroopan parlamentin lausunnon [3],

[3] EYVL C ..., ..., s. ...

sekä katsoo seuraavaa:

(1) Yhdistyneiden Kansakuntien palestiinalaispakolaisten avustus- ja työelimen (UNRWA) kanssa tehdyn kymmenennen yleissopimuksen [4] voimassaolo päättyi 31 päivänä joulukuuta 2001.

[4] EYVL L 261, 7.11.1996, s. 69.

(2) Lähi-idässä parhaillaan vallitseva kriisi on lisännyt UNRWA:n työtaakkaa.

(3) Yhteisön UNRWA:lle antama tuki on tärkeä tekijä Lähi-idän tilanteen vakauttamisessa ja se on osa kehitysmaissa vallitsevan köyhyyden vastaista toimintaa, mistä syystä se vaikuttaa myönteisesti asianomaisen väestön ja sellaisten maiden, joissa kyseiseen väestöön kuuluvat henkilöt asuvat, kestävään taloudelliseen ja yhteiskunnalliseen kehitykseen.

(4) UNRWA:n toimien tukeminen vaikuttaisi todennäköisesti myönteisesti edellisessä johdanto-osan kappaleessa kuvattujen yhteisön tavoitteiden saavuttamiseen.

(5) UNRWA:n kanssa on tehtävä uusi yleissopimus, jotta yhteisön apua voidaan jatkaa osana kokonaisvaltaista ja jatkuvuuden mahdollistavaa ohjelmaa.

(6) Sopimuksen asianmukaisen soveltamisen varmistamiseksi olisi vahvistettava tarkoituksenmukainen sisäinen menettely. Tämän vuoksi on tarpeen antaa komissiolle valtuudet tehdä muutoksia silloin, kun yleissopimuksessa määrätään muutosten tekemisestä yksinkertaistetulla menettelyllä (kirjeenvaihto),

ON PÄÄTTÄNYT SEURAAVAA:

1 artikla

Hyväksytään yhteisön puolesta Euroopan yhteisön ja Yhdistyneiden Kansakuntien Lähi-idässä olevien palestiinalaispakolaisten avustus- ja työelimen (UNRWA) yleissopimus avusta pakolaisille Lähi-idän maissa.

Yleissopimuksen teksti on tämän päätöksen liitteenä.

2 artikla

Yhteisön UNRWA:lle myöntämä elintarvikeapuohjelma pannaan täytäntöön asetuksessa (EY) N:o 1292/96 [5] säädettyä menettelyä noudattaen.

[5] EYVL L 166, 5.7.1996, s. 1.

3 artikla

Komissio hyväksyy erityiskomiteaa kuultuaan yleissopimukseen tehtävät muutokset silloin, kun yleissopimuksessa määrätään muutosten tekemisestä yksinkertaistetulla menettelyllä (kirjeenvaihto).

4 artikla

Valtuutetaan neuvoston puheenjohtaja nimeämään henkilöt, joilla on valtuudet allekirjoittaa yleissopimus yhteisöä sitovasti.

Tehty Brysselissä [...]

Neuvoston puolesta

Puheenjohtaja

LIITE

EUROOPAN YHTEISÖN JA

YHDISTYNEIDEN KANSAKUNTIEN

PALESTIINALAISPAKOLAISTEN AVUSTUS- JA TYÖELIMEN (UNRWA)

YLEISSOPIMUS PAKOLAISILLE LÄHI-IDÄN MAISSA ANNETTAVASTA

AVUSTA

1 artikla

Euroopan yhteisö, jäljempänä 'yhteisö', tekee tämän yleissopimuksen Yhdistyneiden Kansakuntien Lähi-idässä olevien palestiinalaispakolaisten avustus- ja työelimen, jäljempänä 'UNRWA', kanssa vahvistaakseen sitoutumisensa UNRWA:lle annettavaan apuun. Nelivuotiskauden (2002-2005) kattama rahoitus muodostuu käteissuorituksesta, joka käytetään UNRWA:n yleisen talousarvion mukaisesti.

Rahoitukseen sitoudutaan edellyttäen, että talousarviossa on käytettävissä riittävästi varoja ja noudattaen Euroopan yhteisöjen rahoitusnäkymiä vuoteen 2006 saakka.

2 artikla

Yhteisön tuki

1. Yhteisö maksaa UNRWA:lle vuosittaisen käteissuorituksen yleiseen talousarvioon.

Yleissopimuksen 3 artiklasta poiketen rahoitusosuuden määrä ei saa ylittää 55 miljoonaa euroa vuonna 2002, 57,75 miljoonaa euroa vuonna 2003, 60 637 500 euroa vuonna 2004 ja 63 669 375 euroa vuonna 2005.

2. Rahoitusosuudet yleiseen talousarvioon maksetaan Euroopan komission ja UNRWA:n välisten avustussopimusten perusteella, jotka kattavat vuodet 2002-2005. Avustussopimukset tehdään täysin Yhdistyneiden Kansakuntien hallinnoimien ohjelmien ja hankkeiden yhteisön rahoitukseen tai yhteisrahoitukseen sovellettavista periaatteista 9 päivänä elokuuta 1999 tehdyn Yhdistyneiden Kansakuntien ja Euroopan yhteisön välisen sopimuksen määräysten mukaisesti.

3. Rahoitusosuudet tarkastetaan varainhoitoasetuksissa ja UNRWA:n säännöissä ja ohjeissa vahvistettuja sisäisiä ja ulkoisia tilintarkastumenettelyjä käyttäen, ja tarkastuksen tulos ilmoitetaan asianmukaisesti Euroopan komissiolle.

3 artikla

Elintarvikeapu

Pakolaisväestön vuosittain muuttuvat tarpeet huomioon ottaen myös muita yhteisön varoja voidaan ottaa käyttöön UNRWA:n elintarvikeapuohjelmaa varten heikoimmassa asemassa olevien ryhmien erityistarpeiden tyydyttämiseksi. Apuna toimitettavien hyödykkeiden, käteisen rahan ja palveluiden määrien ja ominaisuuksien sekä kaikkien muiden elintarvikeapuohjelman tukemiseen liittyvien ehtojen osalta noudatetaan erikseen sovittuja ehtoja, jotka perustuvat UNRWA:n vuotuisiin pyyntöihin.

4 artikla

Muutokset

Sopimuspuolet voivat yleissopimuksen voimassaolon aikana tarvittaessa yhteisestä sopimuksesta lisätä tai vähentää tässä yleissopimuksessa muutoin vahvistettuja määriä yhteisön ja UNRWA:n välisellä kirjeenvaihdolla.

Sopimuspuolet tarkastelevat vuoden 2003 lopussa pakolaisia koskevaa poliittista kehitystä, ja kaikki UNRWA:n laatimat suunnitelmat arvioidaan ja tarvittaessa pannaan täytäntöön sen tehtävien luovuttamiseksi palestiinalaishallinnolle ja/tai jollekin muulle elimelle.

Jos UNRWA:n tehtäviä tai tehtävät luovutetaan yleissopimuksen voimassaoloaikana palestiinalaishallinnolle tai jollekin muulle elimelle, yleissopimuksen mukaisesti annettavaa yhteisön tukea UNRWA:lle muutetaan tarvittavalla tavalla yhteisön ja UNRWA:n välisen kirjeenvaihdon perusteella.

5 artikla

Välityslauseke

1. Kaikki tämän yleissopimuksen tulkintaa, soveltamista tai täytäntöönpanoa, mukaan lukien sen olemassa- tai voimassaoloa tai voimassaolon päättymistä koskevat erimielisyydet, ristiriidat tai valitukset, joita sopimuspuolet eivät kykene yhteisymmärryksessä ratkaisemaan, käsitellään välitysmenettelyssä tämän yleissopimuksen allekirjoittamispäivänä voimassa olevien pysyvän välitystuomioistuimen kansainvälisiä järjestöjä ja valtioita koskevien valinnanvaraisten välitysmenettelyä koskevien sääntöjen mukaisesti.

2. Välimiehiä on yksi.

3. Välitysmenettelyssä käytettävä kieli on englanti.

4. Jos sopimuspuolet eivät pääse yksimielisyyteen, kansainvälisen tuomioistuimen presidentti nimeää välimiehen kumman tahansa sopimuspuolen kirjallisesta pyynnöstä.

5. Välimies tekee päätöksensä sopimuksen ehtojen mukaisesti valtioiden tunnustaman oikeuden yleisten periaatteiden pohjalta.

6 artikla

Sopimus yleisistä järjestelyistä

Kun Yhdistyneet Kansakunnat ja komissio keskustelujensa perusteella sopivat yleisistä järjestelyistä vapaaehtoisten avustusten osalta, kyseisen sopimuksen asianmukaisia määräyksiä ja tätä yleissopimusta tarkastellaan viipymättä ja kaikki UNRWA:n ja komission sopimat tarvittavat mukautukset tehdään tämän yleissopimuksen asianmukaisiin määräyksiin.

7 artikla

Yleissopimuksen voimassaolo

Tämä yleissopimus on voimassa neljä kalenterivuotta (2002, 2003, 2004 ja 2005).

8 artikla

Sopimuspuolet hyväksyvät tämän yleissopimuksen omien menettelyjensä mukaisesti.

Tämä yleissopimus tulee voimaan sitä päivää seuraavan kuukauden ensimmäisenä päivänä, jona sopimuspuolet ovat ilmoittaneet toisilleen ensimmäisessä kohdassa tarkoitettujen menettelyjen saamisesta päätökseen.

9 artikla

Tämä yleissopimus laaditaan kahtena kappaleena englannin, espanjan, hollannin, italian, kreikan, portugalin, ranskan, ruotsin, saksan, suomen ja tanskan kielillä kaikkien näiden tekstien ollessa yhtä todistusvoimaiset.

SÄÄDÖKSEEN LIITTYVÄ RAHOITUSSELVITYS

Toimenpiteen nimi: Euroopan yhteisön ja Yhdistyneiden Kansakuntien palestiinalaispakolaisten avustus- ja työelimen (UNRWA) yleissopimus pakolaisille Lähi-idän maissa vuosina 2002-2005 annettavasta avusta

1. BUDJETTIKOHTA/-KOHDAT

Maksut yleiseen ohjelmaan: B7-421 (Apu Yhdistyneiden Kansakuntien Palestiinan pakolaisten avustus- ja työelimelle Lähi-idässä)

2. OIKEUSPERUSTA

Euroopan yhteisön perustamissopimuksen 181 ja 300 artikla.

3. TOIMENPITEEN KUVAUS

Uuden yleissopimuksen tekeminen Euroopan yhteisön ja UNRWA:n välillä yhteisön rahoitusosuudesta UNRWA:n talousarvioon (vuodet 2002-2005).

4. RAHOITUSVAIKUTUKSET

4.1. Yleinen talousarvio

UNRWA pyytää tukea yleisiin ohjelmiinsa (yleinen talousarvio) seuraavasti:

- 55 000 000 euroa vuonna 2002 (Huom. UNRWA:n budjettikohtaan on varattu tällä hetkellä 45 miljoonaa, ja määrää nostetaan 55 miljoonaan talousarvion sallimissa rajoissa)

- 57 750 000 euroa vuonna 2003

- 60 637 500 euroa vuonna 2004

- 63 669 375 euroa vuonna 2005.

Kokonaisrahoitusosuudeksi tulee 237 056 875 euroa neljän vuoden aikana, mikä merkitsee vuotuisen yhteisön rahoitusosuuden 5 prosentin kasvun lisäksi 10 miljoonan euron lisäystä kymmenennen yleissopimuksen viimeisestä vuodesta yhdennentoista yleissopimuksen ensimmäiselle vuodelle. Tämä rahoitus maksettaisiin budjettikohdasta B7-421 (Apu Yhdistyneiden Kansakuntien Palestiinan pakolaisten avustus- ja työelimelle Lähi-idässä).

4.2. Tuki elintarvikeapuohjelmalle

Yleissopimuksen ehtojen mukaan UNRWA:n elintarvikeavun ohjelmalle myönnettävän vuotuisen rahoitusosuuden suuruudesta ja sisällöstä neuvotellaan erikseen ja päätetään asetuksessa (ETY) N:o 3972/86 säädetyn menettelyn mukaisesti.

UNRWA arvioi, että vaatimukset Euroopan yhteisön rahoitusosuuksiksi elintarvikeavun ohjelmalle ajanjaksona 2002-2005 nousevat 89,23 miljoonaan euroon, joista 44,38 miljoonaa euroa olisi käteissuorituksina ja 44,85 miljoonaa euroa tavaratoimituksina.

4.3. Maksuosuuksien lisäykset

Kaikkien tässä yleissopimuksessa määrättyjen rahoitusosuuksien lisäykset hyväksyy budjettivallan käyttäjä rahoitusnäkymien sallimissa rajoissa.